b'\n_START_ARTICLE_\nRikhard Vilkman\n_START_PARAGRAPH_\nRikhard Vilkman (7. helmikuuta 1893 Sysm\xc3\xa4 \xe2\x80\x93) oli suomalainen j\xc3\xa4\xc3\xa4k\xc3\xa4riluutnantti. H\xc3\xa4n sai sotilaskoulutuksensa ensimm\xc3\xa4isen maailmansodan aikana Saksassa. My\xc3\xb6hemmin h\xc3\xa4n osallistui Suomen sis\xc3\xa4llissotaan joukkueenjohtajana Valkoisen Armeijan riveiss\xc3\xa4.\n_START_SECTION_\nPerhetausta ja Opinnot\n_START_PARAGRAPH_\nH\xc3\xa4nen vanhempansa olivat maanviljelij\xc3\xa4 Johan Vilkman ja Loviisa Rantala. H\xc3\xa4net vihittiin avioliittoon vuonna 1919 Hilma Aleksandra Siistisen kanssa, joka kuoli vuonna 1941 ja toisen kerran Vilkman avioitui vuonna 1943 Suoma Helena Anttilan ent. Lindgren kanssa. Vilkman k\xc3\xa4vi kansakoulun.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nVilkman ty\xc3\xb6skenteli mets\xc3\xa4ty\xc3\xb6njohtajana ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavan j\xc3\xa4\xc3\xa4k\xc3\xa4ripataljoona 27:n t\xc3\xa4ydennysjoukkoon 21. tammikuuta 1917, josta h\xc3\xa4net siirrettiin pataljoonan 2. komppaniaan 12. kes\xc3\xa4kuuta 1917.\n_START_SECTION_\nSuomen sis\xc3\xa4llissota\n_START_PARAGRAPH_\nVilkman saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana aliupseeriksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan koulutusaliupseeriksi 3. J\xc3\xa4\xc3\xa4k\xc3\xa4rirykmentin 7. j\xc3\xa4\xc3\xa4k\xc3\xa4ripataljoonaan, josta h\xc3\xa4net siirrettiin 8. maaliskuuta 1918 joukkueenjohtajaksi 4. J\xc3\xa4\xc3\xa4k\xc3\xa4rirykmentin 9. j\xc3\xa4\xc3\xa4k\xc3\xa4ripataljoonan 1. komppaniaan, josta h\xc3\xa4net siirrettiin edelleen 14. huhtikuuta 1918 alkaen 6. J\xc3\xa4\xc3\xa4k\xc3\xa4rirykmentin 18. j\xc3\xa4\xc3\xa4k\xc3\xa4ripataljoonan 2. komppaniaan. H\xc3\xa4n otti osaa sis\xc3\xa4llissodan taisteluihin Ilveksess\xc3\xa4, Hotakassa ja Muolaalla sek\xc3\xa4 etenemiseen Viipurin-Pietarin radalle.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nVilkman palveli sis\xc3\xa4llissodan j\xc3\xa4lkeen 6. J\xc3\xa4\xc3\xa4k\xc3\xa4rirykmentist\xc3\xa4 muodostetussa J\xc3\xa4\xc3\xa4k\xc3\xa4ripataljoona 6:ssa, josta muodostettiin ensin Kajaanin sissipataljoona ja my\xc3\xb6hemmin Pohjanmaan j\xc3\xa4\xc3\xa4k\xc3\xa4ripataljoona. H\xc3\xa4n toimi pataljoonassa joukkueenjohtajana 3. komppaniassa. Armeijasta h\xc3\xa4n erosi 30. lokakuuta 1920, mutta astui takaisin palvelukseen jo 1. maaliskuuta 1921 ja h\xc3\xa4net sijoitettiin Helsingin komennuskomppaniaan, miss\xc3\xa4 h\xc3\xa4net m\xc3\xa4\xc3\xa4r\xc3\xa4ttiin aluksi Yleisesikunnan ja 1. tammikuuta 1938 alkaen puolustusministeri\xc3\xb6n komennusjoukkueen johtajaksi.'